**БАСТАУЫШ СЫНЫПТА БЕЛСЕНДІ ӘДІСТЕРДІ ҚОЛДАНУ МАҢЫЗДЫЛЫҒЫ**

**Қарағанды облысы, Шет ауданы, Ақсу – Аюлы мекені,**

**«Ж.Ақылбаев атындағы мектеп – гимназиясы» КММ – нің**

**бастауыш сынып мұғалімі**

**Аманбекова Айгуль Мекенбайқызы**

 Егеменді еліміздің өсіп келе жатқан ұрпағын ойлы да іскер, өзіне – өзі сенімді, интеллектуалдық деңгейі биік азамат етіп тәрбиелеуде мектептің алатын орны ерекше. Бастауыш саты – білім, дағды, іскерліктің қалыптасуының бастамасы болып табылады. Біздің міндетіміз – жеке тұлғаны дамытып, білімге деген сенімін нығайту, оқуға қызығушылығын оятып, ынтасын арттыру.

 Қазіргі заманғы ғылыми – техникалық үрдістің қарқыны білім беру жүйесінің алдына үлкен мақсаттар мен жаңа міндеттер жүктейді. Жас ұрпақты жан – жақты жетілген, ақыл – парасатты, ой – өрісі биік, бәсекеге қабілетті азамат етіп тәрбиелеу - қоғамымыздың ең өзекті мәселесі. Бұл әр мұғалімнің шығармашылық ізденіспен жаңаша істеуін қажет етеді.

 Елімізде білім беру жүйесін әлемдік білім беру жүйелерінің деңгейіне жеткізу мақсатында мектептерде білім берудің жаңа жүйесін енгізуде. Оқытудың жаңа әдіс – тәсілдерін енгізу арқылы Қазақстанның ұлттық білім беру жүйесіне арналған орта білім беру мазмұнын жаңарту бағдарламасын жүзеге асыру мақсатында бастауыш сынып мұғалімдері үшін біліктілікті арттыру курстары ұйымдастырылып, мұғалімдердің біліктіліктері жетілдірілуде. Бастауыш сыныптағы оқу бағдарламаларының басты ерекшелігі – спиральді білім беру бағдарламасы моделіне негізделген. Яғни бұл – ортақ тақырыптар әр жыл сайын қайталанады, жеңіл идеялардан анағұрлым күрделі идеяларға қисынды жолмен ауысуға мүмкіндік береді, оқушыларды соңғы оқу мақсаттарына қол жеткізу үшін бұрын алған білімдерін қолданады. Бүгінгі күні білім беру жүйесі алдында оқушыға табысты білім беру міндеті тұр. Оқушылардың алған ақпаратын есте сақтап, ой қорытып, түсіне отырып алған білімін әртүрлі салада қолдана алуы. Оқушының алған білімін қолдана алуы ХХІ ғасыр дағдылары деп аталады.

 Жаңа жүйемен білім алатын оқушылар бойында рухани құндылықтар мен дағдылардың түрлері қалыптасады.

 Оқыту әдістері - оқытудың мақсат – міндеттеріне сай оның мазмұнын оқушыларға меңгертуде мұғалім мен оқушылардың қолданатын амал – тәсілдері мен құралдарының жиынтығы болып табылады. Мұғалім оқыту әдістерінің көмегімен оқушыларға білім беріп, олардың тәжірибелік әрекетін ұйымдастыруда өзінің іс- әрекетін оқушылардың таным әрекетіне басшылық етумен байланыстырады. Белсенді әдістерді қолдану арқылы оқыту оқушы мен мұғалімнің қарым – қатынасы тікелей жүзеге асатын сұхбаттасып оқыту болып табылады. Сабақтағы белсенді әрекет өзара түсіністікке, өзара әрекетке, қатысушының әрқайсысына қажет сұрақтарды бірлесіп шешуге алып келетін – ұйымдастыру және сұқбаттасып қарым – қатынас жасауды дамытуды ұсынады. Белсенді оқу оқушының мұғалімді енжар тыңдап қана қоймай, белсенді жұмысқа тартылуын көздейтін оқыту және оқу әдістерінің бірі болып табылады. Бұл тәсілдер оқу үдерісі жаттығудың алдында емес, оны орындау барысында жүзеге асырылатын құбылыс екендігін түсіндіреді. Бастауыш сынып пәндерін оқыту аясында оқу мақсатына сай тәсілдерді қолдана отырып оқудың белсенділігін арттыру сындарлы оқуға негізделеді. Белсенді тәсілдерді орынды таңдап қолдануда оқушылар оқу үдерісіне белсенді қатысады, берілген тапсырмаларды қызығушылықпен орындайды, мақсатқа жету жолдарын өздері анықтайды. Бастауыш сыныпта сабаққа қолданылатын педагогикалық тәсілдердің басым бөлігі зерттеуге негізделген оқудың әдіс – тәсілдерінен тұрады. Ұстаздар оқу мақсатына сай белсенді тәсілдерді таңдауда әр пәннің оқу бағдарламасын, оқу жоспарларын басшылыққа алады.

 Белсенді оқуды ұйымдастырудың мақсаты сыныптағы оқушылардың берілген жаттығуларға белсенді қатысуын көздейтін оқыту және оқу әдісі.

Белсенді тәсілдерге:

 бірлескен жұмыстар (жұптық, топтық, сыныппен);

 ойын түрлерін қолдану;

 пікірталастар;

 жеке, жұптық, топтық зерттеу жұмыстары;,

 ақпарат көздерімен жұмыс жасау;

 шығармашылық жұмыстар;

 тренингтер;

 жағдаяттар арқылы үйрену, кейс-стадий;

 сауалнама алу, ашық сұрақтар, интервью;

 кері байланыс т.б.

 Белсенді оқуды ұйымдастыруда мұғалім:

оқушылардың дағдыларын дамытып, қалыптастыратын тапсырмалар мен белсенді әдіс- тәсілдер қолданады;

сабақта алға қойған оқу мақсатына қол жеткізу үшін жоспарланған сабаққа тиімді материалдар, ресурстар, қосымша құралдар пайдалана отырып, топтық, жұптық, сыныппен қатысатын жұмыс түрлерін пайдаланады;

уақытты ұтымды пайдаланады;

оқушыларды мадақтайды, қолдау көрсетеді, бағыт-бағдар береді

әр пәнге байланысты сабақта академиялық тілде сөйлеуді қалыптастырады;

оқушылардың сабаққа қатысуын бақылап, кері байланыс ұсынады.

 Белсенді оқуды ұйымдастыру барысында: білім дайын күйде берілмейді, жағымды оқу ортасы қалыптасады, оқушылардың өзіне сенімі артады, белсенді болады, жауапкершілікті сезінеді, білімді өздігінен игереді, білімді өзіндік көзқарас, идея деп түсінеді, білімді игеру оқушылардың белсенді әрекеттері арқылы жүзеге асады, оқушылар жаңалыққа ұмтылып, өзінің жасаған іс-әрекетін талдап, рефлексия жасайды

 Белсенді оқу- бірлесе үйрену идеяларын басшылыққа алады. Бірлесе үйренуде оқушылардың белсенділігі мен жауапкершіліктері артып, тапсырмаларды орындауда өз үлесін қосып, басқалармен өзінің білгенімен, идеяларымен, ойларымен алмасады, тиімді қорытындыға келеді.

 ХХI ғасырдың қарқынды ілгерілеу ырғағына қатар ілесу үшін, өзара тығыз байланысты және көпмәдениетті әлемде қалыптасқан қазіргі жағдайда оқушылардың өз бетінше оқу дағдыларын дамыту аса маңызды болып табылады.

 Бастауыш сыныпта оқыту оқушыларды төменде аталған мүмкіндіктер есебінен дамытуды өздейді;

 ғылыми – зерттеу дағдыларын қалыптастыруға мүмкіндік ұсыну;

 кез келген қабылданатын ақпаратқа сын тұрғысынан қарап, талдай білу дағдысын белсенді дамыту;

 өзіндік рефлексия және тәуелсіз, өз бетінше ойлануға ынталандыру;

 кез келген өмірлік жағдайда немесе жұмыста кездесетін негізгі жаhандық проблемаларды түсіну және оларға сәйкес әрекет ете білуге ынталандыру. Интерактивті оқыту әдістері дәстүрлі оқыту әдістерінен оқу үрдісінде оқушылардың өзінің өмірлік тәжірибелерін пайдалану арқылы есте берік сақтауымен, мәліметтерді талдап, жинақтау арқылы жеке және кәсіптік қабілеттерін аша алуымен ерекшеленеді

 Жаңартылған білім беру бағдарламасын жүзеге асыруда бастауыш сынып мұғалімі оқушылардың түсініктерін кеңейтіп, өздерінің берген ой- пікіріне жауапты болуға үйретеді. Белсенді оқудың әдістері арқылы оқушылар өзіндік көзқарасы мен пайымдауын қалыптастырып, дамытуға, мұқият зерделеуге және өз ойын сенімді айта білуге дағдыланады. Мысалы, олар дәлелдерді талдау мен бағамдауды және ойлау дағдылары туралы ойлануды үйренеді. Сонымен қатар, пәнаралық байланыс орнату арқылы олар ақпаратты тиімді пайдалануды үйренетін болады. Сабақта белсенді оқу әдістерін қолдану: оқушының өзіндік рефлексия жасау дағдыларының дамуына, сыныптағы жалпы жұмысқа үлес қосып, қатысқанын сезінуге, оқу үдерісінің белсенді мүшесі болуына, құрдастармен қарым-қатынасының дамуына, танымдық белсенділігінің артуына мүмкіндік береді. Сондай-ақ, мұғалімнің сабағын қызықты ұйымдастыруына, оқушыларының танымдық әрекетін күшейтіп, өзінің кәсіби шеберлігін шыңдай түсуіне ықпал етеді.